b'\n_START_ARTICLE_\nTobis (m\xc4\x97nuo)\n_START_SECTION_\nIstorija\n_START_PARAGRAPH_\n\xc5\xa0is m\xc4\x97nuo egzistavo jau Senosios karalyst\xc4\x97s laikotarpiu, ir buvo \xc5\xa1e\xc5\xa1tasis met\xc5\xb3 m\xc4\x97nuo. D\xc4\x97l to jis buvo vadinamas antruoju pereto sezono m\xc4\x97nesiu (2-nw-prt). M\xc4\x97nuo buvo siejamas su derlingumo dievu Minu, ir jo pavadinimas buvo \xc5\xa0ef-Bedet, rei\xc5\xa1kiantis \xe2\x80\x9ekvie\xc4\x8di\xc5\xb3 varpos\xe2\x80\x9c. Pavadinimas \xc5\xbeym\xc4\x97jo tai, kad ma\xc5\xbedaug tuo metu prad\xc4\x97davo br\xc4\x99sti javai. Naujojoje karalyst\xc4\x97je m\xc4\x97nesiui buvo suteiktas naujas pavadinimas Ta-Abet._NEWLINE_Pa\xc4\x8dioje prad\xc5\xbeioje jis sutapo su laikotarpiu, ma\xc5\xbedaug atitinkan\xc4\x8diu lapkri\xc4\x8dio II pus\xc4\x99 ir gruod\xc5\xbeio I-\xc4\x85j\xc4\x85 pus\xc4\x99 (Memfyje prasid\xc4\x97davo lapkri\xc4\x8dio 16 d.) pagal Grigaliaus kalendori\xc5\xb3, ta\xc4\x8diau d\xc4\x97l to, kad Egipto kalendoriaus metai ne visai atitiko Saul\xc4\x97s (Sirijaus) metus, \xc5\xa1is m\xc4\x97nuo ilgainiui i\xc5\xa1puldavo vis anks\xc4\x8diau, lyginant su Nilo potvyniais ir Sirijaus patek\xc4\x97jimu (t. y. Nilo potvyniai prasid\xc4\x97davo vis v\xc4\x97liau kalendoriuje, kas 4 metus v\xc4\x97luodami viena diena). 1321 m. pr. m. e., pra\xc4\x97jus vienam Sotiniam ciklui (t. y. 1460\xc2\xa0m.), \xc5\xa0ef-Bedet v\xc4\x97l sugr\xc4\xaf\xc5\xbeo \xc4\xaf pirmin\xc4\x99 pad\xc4\x97t\xc4\xaf Nilo patvyni\xc5\xb3 at\xc5\xbevilgiu. 1291 m. pr. m. e. faraonas Amenofis I \xc4\xafvykd\xc4\x97 kalendoriaus reform\xc4\x85, paskelbdamas Techi (D\xc5\xbeehuti) pirmuoju met\xc5\xb3 m\xc4\x97nesiu, ir tada Ta-Abetas tapo \xc5\xbeinomas pirmuoju pereto m\xc4\x97nesiu._NEWLINE_Kadangi met\xc5\xb3 ilgis nebuvo reformuotas, Ta-Abetas v\xc4\x97l \xc4\x97m\xc4\x97 atsilikti. 22 m. pr. m. e. \xc4\xafvykd\xc5\xbeius kalendoriaus reform\xc4\x85 ir \xc4\xafvedus Kopt\xc5\xb3 kalendori\xc5\xb3, Tobio prad\xc5\xbeia buvo fiksuota Julijaus kalendoriaus at\xc5\xbevilgiu (t. y. gruod\xc5\xbeio 27 d.)._NEWLINE_XVI a. reformavus Julijaus kalendori\xc5\xb3 ir \xc4\xafvedus Grigaliaus, iki m\xc5\xabs\xc5\xb3 laik\xc5\xb3 susidar\xc4\x97 13 d. skirtumas tarp Grigaliaus ir kopt\xc5\xb3 kalendoriaus. D\xc4\x97l to tobio 1 d. dabar sutampa su sausio 9 d.'